SAMART ไม่หวั่นศก.ซบ-ตั้งเป้าตุน Backlog ที่ 1.2 หมื่นลบ.ในสิ้นปี 58
SAMART ไม่หวั่นเศรษฐกิจซบ ลุยธุรกิจโรงไฟฟ้าเต็มสูบทั้งในปท.-ตปท.ตั้งเป้าสะสมมูลค่างานในมือ (Backlog) ที่ 1.2 หมื่นลบ.ในสิ้นปี 58 
14 ส.ค. 2558

นายวัฒน์ชัย วิไลลักษณ์ กรรมการผู้จัดการใหญ่ บริษัท สามารถคอร์ปอเรชั่น จำกัด (มหาชน) หรือ SAMART เปิดเผยว่า สำหรับครึ่งหลังของปีบริษัทมั่นใจว่าจะสามารถเซ็นสัญญาโครงการใหม่ๆ ได้เพิ่มเติมอีกไม่ต่ำกว่า 5 – 6 โครงการ โดยล่าสุดบริษัทได้ลงนามในสัญญาโครงการตรวจสอบและคัดกรองผู้โดยสารล่วงหน้า (APPS) ของการท่าอากาศยานฯ มูลค่า 2.8 พันล้านบาท จึงมั่นใจว่า บมจ.สามารถเทลคอม จะมีผลประกอบการที่เพิ่มสูงขึ้นอย่างชัดเจน
พร้อมตั้งเป้าสะสมมูลค่างานในมือ (Backlog) ที่ 12,000 ล้านบาทในสิ้นปี 58  ทั้งนี้ รายได้ประจำที่เพิ่มขึ้นอย่างต่อเนื่องจะมีส่วนสำคัญต่อการสร้างความมั่นคงทางการเงินและเพิ่มศักยภาพให้แก่กลุ่มบริษัทสามารถในการขยายการลงทุนในธุรกิจอื่นๆ ต่อไป  
ด้าน Mobile-Multimedia มีรายได้รวมครึ่งปี 4,497 ล้านบาท มีกำไรสุทธิ 190 ล้านบาท โดยมีจำนวนโทรศัพท์มือถือที่จำหน่ายได้ในครึ่งปีแรก 1.5  ล้านเครื่อง แม้ตลาดจะยังคงซบเซาแต่กระแสตอบรับในเครื่องรุ่นใหม่ที่เปิดตัวไปแล้วจำนวน 14 รุ่น ก็ยังคงเป็นที่น่าพอใจ
อย่างไรก็ตาม เพื่อเสริมสร้างศักยภาพการแข็งขันให้กับกลุ่ม Mobile-Multimedia จะมีการสร้าง Brand Positioning ใหม่ให้กับไอ-โมบาย โดยเน้นความเป็น Mobility ดึงจุดเด่นของโทรศัพท์มือถือ คอนเทนส์และบริการเครือข่าย MVNO มาผสมผสานและนำเสนอโทรศัพท์มือถือที่ครบเครื่องและคุ้มค่าที่สุดในตลาด นอกจากนี้จะมีการเปิดตัวธุรกิจใหม่ของกลุ่ม Multimedia ในไตรมาส 3 ซึ่งจะสามารถรองรับไลฟ์สไตล์ของคนยุคดิจิตอลได้เป็นอย่างดีและน่าจะเป็นแหล่งรายได้ประจำของกลุ่มธุรกิจนี้ต่อไป  
ด้านสายธุรกิจ Related Businesses มีรายได้รวมกันกว่า 1,251 ล้านบาท จากธุรกิจคอลเซ็นเตอร์ ของบมจ.วันทูวัน คอนแทคส์ ธุรกิจเสาและกล่องรับสัญญาณดิจิตอลทีวี ของบริษัท สามารถวิศวกรรม และธุรกิจกล้องวงจรปิดของบ.วิชั่น แอนด์ ซิเคียวริตี้ ซิสเต็ม  ในช่วงครึ่งปีหลัง จากเทรนด์ของการใช้ Outsource Call Center คาดว่า “วันทูวัน คอนแทคส์” จะสามารถเซ็นสัญญางานใหม่ได้อีก 350 ล้านบาท  จากปัจจุบันซึ่งมีงานในมือแล้วกว่า 1,300 ล้านบาท ส่วนสามารถวิศวกรรม มีโอกาสจากคูปองดิจิตอลทีวีล็อตสุดท้ายจำนวนกว่า 5 ล้านใบ และทำการตลาดรุกเข้าสู่กลุ่มลูกค้าองค์กรมากขึ้น ตั้งเป้าปีนี้รับแลกไม่ต่ำกว่า 1.5 ล้านเครื่อง
ขณะที่สายธุรกิจ U-Trans มีรายได้ครึ่งปี 1,350 ล้านบาท นอกจากความเสถียรของรายได้ประจำจาก CATs และโรงไฟฟ้ากัมปอต ที่ประเทศกัมพูชาแล้ว ยังมีรายได้ที่เพิ่มขึ้นอย่างต่อเนื่องจากบริษัทลูกคือ เทด้า ซึ่งล่าสุด ได้งานโครงการก่อสร้างสถานีไฟฟ้าต้นทางพระนครใต้ ของกฟน. มูลค่ากว่า 400 ล้านบาท
อีกทั้งในครึ่งปีหลัง เทด้ายังมีโอกาสได้งานจากทั้ง กฟน. กฟฝ. และ กฟภ. รวมมูลค่าอีกราว 1 หมื่นล้านบาท ยิ่งไปกว่านั้นสายธุรกิจนี้ยังมีความคืบหน้าอย่างต่อเนื่องของธุรกิจโรงไฟฟ้า โดยเฉพาะโรงไฟฟ้าพลังงานขยะที่ จ.เชียงใหม่ เตรียมลงนามสัญญากับเจ้าของหลุมขยะในสิ้นเดือนนี้ ส่วนอีก 2-3 จังหวัดใหญ่ๆ ก็อยู่ในระหว่างนำเสนอโครงการ คาดว่าจะสามารถปิดดีลได้ทั้งหมดภายในสิ้นปีนี้
ส่วนความคืบหน้าของการขยายธุรกิจโรงไฟฟ้าในต่างประเทศ อาทิ ลาว และกัมพูชา ปัจจุบันบริษัทฯ ได้ลงนาม MOU เพื่อศึกษาโครงการโรงไฟฟ้าพลังน้ำในประเทศลาว หากผลการศึกษาเป็นไปด้วยดีจะมีการเซ็นสัญญากับผู้ถือหุ้นในเดือนหน้า  ส่วนโครงการโรงไฟฟ้าถ่านหินที่เกาะกง ประเทศกัมพูชา ก็มีความคืบหน้าไปมาก คาดว่าจะสามารถนำเสนอราคาค่าไฟเบื้องต้นให้แก่ กฟผ. ภายในสิ้นเดือน ส.ค นี้           